Weeklikse maaltydplan met hoender – en 'n ietsie ekstra - Goeie Huishouding
Dis maklik, dis bekostigbaar, dis heerlik, dis hoender. Hier is 'n maaltydplan met hoender as die hoofbestanddeel om te verseker dat almal se magies vol is
Hoender en noedels met 'n neutgeur
'n Vinnige, maklike maaltyd wat lekker smaak is ideaal vir enige werkende ouer. Hierdie hoender-en-noedelgereg met grondbone en koljander neem net 'n paar minute om te berei en kan met enige soort noedels (selfs twee-minute-noedels) gemaak word.
Hoender-en-spinasieroerbraai met gemmer
Probeer hierdie maklike, gesonde hoender-en-spinasieroerbraai met gemmer. Dit word met vellose hoenderdye en heilsame spinasie gemaak. Vir 'n selfs gesonder gereg, vervang die kanola-olie deur klapperolie, of laat die olie heeltemal uit en gebruik 'n bietjie water in die plek daarvan.
Geroosterde hoender met romesco-sous
Hier is nog 'n gesonde opsie. Dié hoendergereg met romesco-sous bevat amandels, sjerrie-asyn en groenbone. Maak seker daar is genoeg van die romesco-sous, want jy sal dol daaroor wees. Die wilderys-pilaf kan maklik deur enige rys gemeng met kruie vervang word, of gebruik koeskoes.
Voeg 'n soetsuur smakie by jou week met hierdie resep vir soetsuur hoenderdye met gebraaide rys. As jy minder stysel wil eet, vervang die gebraaide rys deur blaarslaai of maak blomkoolrys (vir die Banters).
Gee jou week 'n bietjie skop, net betyds vir die naweek, met hierdie pikante hoender-en-boontjiegereg. Jy kan vars rissies byvoeg of dit net bo-oor sprinkel. Onthou, party mense hou van net 'n bietjie byt, en ander verkies dit wárm.
Hierdie kleurryke hoender-en-beetslaai is ideaal vir 'n ligte Saterdagmiddagete. Dis gesond én smaaklik en bevat heuning, lemoene, beet, grasuie en gemengde groen blaargroente – ook ideaal vir 'n bykos.
Daar is geen beter tyd vir geroosterde hoender as op 'n Sondag saam met geliefdes nie. Maak hier geroosterde Jerk-hoender met lemmetjiesap en sprietuie hierdie Sondag. Die resep bevat bestanddele vir nie een nie, maar twee hoenders. Perfek.
'n Ietsie ekstra
Hoenderkebabs met sjokolade-en-rissiesmeer
Hierdie kebabs is perfek as 'n voorgereggie by 'n braai, as 'n peuselhappie of selfs as 'n maaltyd saam met botterskorsie en groenbone. Jy sal beslis hierdie resep vir hoenderkebabs met sjokolade-en-rissiesmeer by jou resepteboek wil voeg.
Hoe om te weet hoe warm 'n brandrissie is
Om kosse te eet wat jou rustiger maak, is 'n lekkerder alternatief vir diep asemhaling en stresballe.